**NOLIKUMS**

Rīgā

05.02.2020 Nr. 4

**Valsts policijas Ētikas komisijas nolikums**

Izdots saskaņā ar

Valsts pārvaldes iekārtas likuma

72.panta pirmās daļas 2.punktu

**I. Vispārīgie jautājumi**

1. Valsts policijas Ētikas komisija (turpmāk – komisija) ir neatkarīga, koleģiāla, pastāvīga institūcija, kas izveidota ar mērķi veicināt Valsts policijas Ētikas kodeksā (turpmāk – Ētikas kodekss) noteikto ētikas vērtību, profesionālās ētikas pamatprincipu un uzvedības noteikumu īstenošanu un ievērošanu Valsts policijā.

2. Komisiju izveido ar Valsts policijas priekšnieka pavēli un tā darbojas saskaņā ar šo nolikumu.

3. Informāciju par komisijas izveidošanu un tās sastāvu ievieto Valsts policijas iekšējā un ārējā tīmekļvietnē.

4. Komisijas lēmumus publicē Valsts policijas iekšējā un ārējā tīmekļvietnē, neiekļaujot datus, kas ļauj identificēt iesnieguma, sūdzības vai ziņojuma iesniedzēju un nodarbināto, kura rīcību vērtējusi komisija.

**II. Komisijas uzdevumi un tiesības**

5. Komisijai ir šādi uzdevumi:

5.1. izskatīt iesniegumus, sūdzības un ziņojumus par Valsts policijas nodarbināto – amatpersonu ar speciālo dienesta pakāpi (turpmāk – amatpersona), darbinieku, ar kuriem noslēgts darba līgums un valsts civildienesta ierēdņu rīcību, kas saistīta ar iespējamo Ētikas kodeksa normu pārkāpumu (turpmāk – pārkāpums), ja tajā nav saskatāmas disciplinārpārkāpuma pazīmes vai noteiktās darba kārtības vai darba līguma pārkāpuma pazīmes;

5.2. izskatīt ar iespējamo pārkāpumu saistītus jautājumus pēc savas iniciatīvas, pamatojoties uz masu informācijas līdzekļos publicētiem materiāliem vai citu informāciju, kas ir komisijas rīcībā;

5.3. vispusīgi un objektīvi izvērtēt iespējamos pārkāpumus;

5.4. izskatīt ētiska rakstura domstarpības starp nodarbinātajiem;

5.5. konsultēt nodarbinātos par ētikas jautājumiem un sniegt ieteikumus, kā nepieļaut neētisku rīcību;

5.6. informēt Valsts policijas priekšnieku par nodarbināto pārkāpumiem.

6. Komisijai ir šādas tiesības:

6.1. savas kompetences ietvaros pieprasīt un saņemt nepieciešamo informāciju no Valsts policijas struktūrvienībām un nodarbinātajiem;

6.2. uzaicināt uz komisijas sēdi informācijas sniegšanai nodarbinātos un iesnieguma, sūdzības vai ziņojuma iesniedzēju;

6.3. ja nepieciešams, uzaicināt uz komisijas sēdi attiecīgus ekspertus un citas kompetentas personas un saņemt nepieciešamo informāciju no tām;

6.4. sniegt priekšlikumus Valsts policijas priekšniekam par nepieciešamajiem grozījumiem Ētikas kodeksā un piedalīties Ētikas kodeksa normu pilnveidošanā.

**III. Komisijas sastāvs un darba organizācija**

7. Komisija sastāv no 13 komisijas locekļiem, no kuriem viens pilda komisijas priekšsēdētāja pienākumus.

8. Komisijas sastāvā iekļauj Valsts policijas priekšnieka palīgu un pārstāvi no:

8.1. Valsts policijas Galvenās administratīvās pārvaldes;

8.2. Valsts policijas Galvenās kārtības policijas pārvaldes;

8.3. Valsts policijas Galvenās kriminālpolicijas pārvaldes;

8.4. Valsts policijas Latgales reģiona pārvaldes;

8.5. Valsts policijas Kurzemes reģiona pārvaldes;

8.6. Valsts policijas Rīgas reģiona pārvaldes;

8.7. Valsts policijas Vidzemes reģiona pārvaldes;

8.8. Valsts policijas Zemgales reģiona pārvaldes;

8.9. Valsts policijas Personāla pārvaldes;

8.10. Valsts policijas Kriminālistikas pārvaldes;

8.11. Valsts policijas Iekšējās kontroles biroja;

8.12. Valsts policijas Sabiedrisko attiecību nodaļas.

9. Pārstāvi darbam komisijā izvirza katra šā nolikuma 8. punktā minētā Valsts policijas struktūrvienība no sava vidus pēc apspriešanas dienesta (darba) kolektīvā.

10. Par komisijas locekli var būt nodarbinātais:

10.1. kurš ir disciplināri nesodīts;

10.2. kuram ir nevainojama reputācija;

10.3. kura profesionālā darbība ir izpelnījusies vispārēju nodarbināto cieņu un uzticību.

11. Komisijas priekšsēdētāju un komisijas priekšsēdētāja vietnieku ievēlē komisijas locekļi ar vienkāršu balsu vairākumu no komisijas locekļu vidus.

12. Ja ar komisijas locekli izbeidz dienesta, darba tiesiskās vai valsts civildienesta attiecības, vai komisijas loceklis citu iemeslu dēļ nevar turpināt darbu komisijā, viņa vietā izvirza citu kandidātu.

13. Komisijas priekšsēdētājs:

13.1. organizē un vada komisijas darbu;

13.2. sasauc komisijas sēdes;

13.3. pieprasa paskaidrojumus un nepieciešamo informāciju un dokumentus;

13.4. nosaka komisijas locekļu pienākumus;

13.5. apstiprina komisijas sēžu darba kārtību.

14. Komisijas priekšsēdētāja pienākumus tā prombūtnes laikā pilda komisijas priekšsēdētāja vietnieks.

15. Komisijas sekretārs:

15.1. nodrošina komisijas lietvedību;

15.2. informē komisijas locekļus un uz sēdi uzaicināmās personas par plānoto komisijas sēdi, tās norises vietu, laiku un darba kārtību;

15.3. protokolē komisijas sēdes;

15.4. sagatavo atzinumu un priekšlikumu projektus;

15.5. veic citus ar komisijas darba nodrošināšanu saistītus pienākumus.

16. Komisijas sekretāra pienākumus pilda Valsts policijas priekšnieka palīgs.

17. Komisija ir lemttiesīga, ja tajā piedalās vairāk nekā puse no tās sastāva.

18. Komisijas sēdes ir slēgtas.

19. Komisijas loceklis atstata sevi no iesnieguma, sūdzības, ziņojuma vai cita veida informācijas par iespējamo pārkāpumu izskatīšanas, ja:

19.1. tas saistīts ar viņa iespējamo Ētikas kodeksa normu pārkāpumu;

19.2. viņš tieši vai netieši (personīgi, amatu pakļautības kārtībā, interešu konflikta gadījumā) ir ieinteresēts tā izskatīšanā;

19.3. ir citi būtiski apstākļi, kas rada vai var radīt pamatotas šaubas par viņa objektivitāti.

20. Komisija lēmumus pieņem ar vienkāršu balsu vairākumu, atklāti balsojot. Balsīm sadaloties līdzīgi, izšķirošā ir komisijas priekšsēdētāja balss, bet komisijas priekšsēdētāja prombūtnes laikā – komisijas priekšsēdētāja vietnieka balss.

21. Komisijas loceklis, kura viedoklis atšķiras no komisijas galīgā lēmuma, var komisijas priekšsēdētājam rakstveidā iesniegt savu atsevišķo viedokli, ko pievieno protokolam.

22. Komisijas sēdes protokolē. Protokolu paraksta komisijas priekšsēdētājs, tā prombūtnes laikā – komisijas priekšsēdētāja vietnieks, un sekretārs.

23. Komisijas sēdes protokolā norāda:

23.1. sēdes norises laiku, vietu un darba kārtību;

23.2. komisijas locekļus, kuri piedalās komisijas sēdē;

23.3. citas personas, kuras piedalās komisijas sēdē;

23.4. sēdes vadītāju un personu, kura protokolē sēdi;

23.5. izskatāmā jautājuma būtības un analīzes īsu izklāstu;

23.6. balsošanas rezultātu un pieņemto lēmumu.

24. Komisijas sēžu protokolus un Ētikas kodeksa normu pārkāpumu izskatīšanas materiālus glabā Valsts policijas Galvenās administratīvās pārvaldes Dokumentu pārvaldības nodaļā.

**IV. Ētikas kodeksa normu pārkāpumu izskatīšana**

25. Komisijas priekšsēdētājs trīs darbdienu laikā pēc iesnieguma, sūdzības, ziņojuma vai cita veida informācijas par iespējamo pārkāpumu saņemšanas dienas:

25.1. nosaka komisijas sēdes norises laiku, vietu un darba kārtību – ja komisijas priekšsēdētājs pirmšķietami konstatē, ka iesnieguma, sūdzības, ziņojuma vai cita veida informācijas par iespējamo pārkāpumu izskatīšana ietilpst komisijas kompetencē;

25.2. lūdz Valsts policijas priekšniekam nodot iesniegumu, sūdzību, ziņojumu vai cita veida informāciju par iespējamo pārkāpumu izskatīšanai pēc piekritības – ja komisijas priekšsēdētājs pirmšķietami konstatē, ka iesnieguma, sūdzības, ziņojuma vai cita veida informācijas par iespējamo pārkāpumu izskatīšana neietilpst komisijas kompetencē, jo nodarbinātā rīcībā saskatāmas iespējamā disciplinārpārkāpuma pazīmes vai noteiktās darba kārtības vai darba līguma pārkāpuma pazīmes.

26. Komisijas sekretārs ne vēlāk kā piecas darbdienas pirms komisijas sēdes informē komisijas locekļus un uz sēdi uzaicināmās personas par komisijas sēdes norises laiku, vietu un darba kārtību.

27. Iesnieguma, sūdzības, ziņojuma vai cita veida informācijas par iespējamo pārkāpumu izskatīšanu komisijas sēdē uzsāk ne vēlāk kā divu nedēļu laikā no iesnieguma, sūdzības, ziņojuma vai cita veida informācijas par iespējamo pārkāpumu saņemšanas dienas.

28. Nodarbinātajam, kura, iespējams, izdarīto pārkāpumu vērtē komisija, ir tiesības iepazīties ar lietas materiāliem, sniegt paskaidrojumus komisijai un piedalīties komisijas sēdē.

29. Nodarbinātajam, kura, iespējams, izdarīto pārkāpumu vērtē komisija, ir pienākums pēc attiecīga Komisijas pieprasījuma saņemšanas sniegt savā rīcībā esošo informāciju un paskaidrojumus.

30. Komisija var lemt par iesnieguma, sūdzības, ziņojuma vai cita veida informācijas par iespējamo pārkāpumu izskatīšanas atlikšanu, ja nodarbinātais, kura, iespējams, izdarīto pārkāpumu vērtē komisija, attaisnojošu iemeslu dēļ nevar ierasties uz komisijas sēdi un lūdz to atlikt.

31. Iesnieguma, sūdzības vai ziņojuma iesniedzējs vai nodarbinātais, kura, iespējams, izdarīto pārkāpumu vērtē komisija, var pieteikt noraidījumu komisijas loceklim, to pamatojot, ja:

31.1. tas tieši vai netieši (personīgi, amatu pakļautības kārtībā, interešu konflikta gadījumā) varētu būt ieinteresēts konkrētā iesnieguma, sūdzības vai ziņojuma izskatīšanā;

31.2. ir citi būtiski apstākļi, kas rada vai var radīt pamatotas šaubas par tā objektivitāti.

32. Ja pieteikts noraidījums, Komisija uzklausa komisijas locekli, kuram noraidījums pieteikts, un pārējos komisijas locekļus un izlemj par pieteikto noraidījumu. Ja noraidīts komisijas loceklis, iesniegumu, sūdzību, ziņojumu vai cita veida informāciju par iespējamo pārkāpumu izskata bez šī komisijas locekļa.

33. Uzsākot iesnieguma, sūdzības, ziņojuma vai cita veida informācijas par iespējamo pārkāpumu izskatīšanu komisijas sēdē, komisija uzklausa iesnieguma, sūdzības vai ziņojuma iesniedzēju un nodarbināto, kura, iespējams, izdarīto pārkāpumu vērtē komisija.

34. Komisija, izskatot iesniegumu, sūdzību, ziņojumu vai cita veida informāciju par iespējamo pārkāpumu, noskaidro visus faktiskos un tiesiskos apstākļus, tai skaitā:

34.1. vai ir pieļauts pārkāpums;

34.2. vai nodarbinātā rīcība uzskatāma par tādu, kas grauj iestādes reputāciju un mazina uzticību valsts pārvaldei.

35. Pēc visu faktisko un tiesisko apstākļu noskaidrošanas un paskaidrojumu un viedokļu uzklausīšanas komisija pieņem lēmumu:

35.1. atzīt, ka nav noticis pārkāpums;

35.2. atzīt, ka nav noticis pārkāpums un ieteikt nodarbinātajam pilnveidot personīgās uzvedības kultūru atbilstoši vispārējās uzvedības normām un ētikas pamatprincipiem, kā arī izteikt ieteikumus nodarbinātajam un tā tiešajam priekšniekam (vadītājam) pieļautā pārkāpuma vai vēlamajiem principiem neatbilstošas rīcības seku mazināšanai un līdzīga pārkāpuma atkārtošanās novēršanai;

35.3. atzīt, ka ir noticis pārkāpums;

35.4. atzīt, ka ir noticis pārkāpums un nodarbinātā rīcībā pirmsšķietami saskatāmas iespējamā disciplinārpārkāpuma vai noteiktās darba kārtības vai darba līguma pārkāpuma pazīmes, kas netika saskatītas sākotnēji, pieņemot izskatīšanai attiecīgo iesniegumu, sūdzību, ziņojumu vai cita veida informāciju par iespējamo pārkāpumu.

36. Ja komisija, izskatot iesniegumu, sūdzību, ziņojumu vai cita veida informāciju par iespējamo pārkāpumu, atzīst, ka komisijas sēdē nav iespējams pieņemt lēmumu, komisija nosaka nākamo sēdi ne vēlāk kā desmit darbdienu laikā. Komisija var noteikt citu sēdes norises laiku, ja līdz nākamajai sēdei nepieciešams noskaidrot papildu apstākļus vai iegūt papildu informāciju un tas objektīvu apsvērumu dēļ nav iespējams desmit darbdienu laikā.

37. Komisija šā nolikuma 35.1. un 35.2. apakšpunktā minēto lēmumu noformē komisijas sēdes protokollēmuma veidā, bet šā nolikuma 35.3. un 35.4. apakšpunktā minēto lēmumu – kā atsevišķu dokumentu.

38. Komisija šā nolikuma 35.3. un 35.4. apakšpunktā minētajā lēmumā ietver situācijas aprakstu, sniegto paskaidrojumu un citu lietas materiālu izvērtējumu, pārkāptās ētikas normas un sekas (ja tādas radušās), kuras izraisījusi nodarbinātā rīcība, un rezolutīvo daļu – Komisijas lēmumu un tā pamatojumu. Rezolutīvajā daļā komisija var iekļaut ieteikumus nodarbinātajam pieļautā pārkāpuma vai vēlamajiem principiem neatbilstošas rīcības seku mazināšanai un līdzīga pārkāpuma atkārtošanās novēršanai.

39. Komisija, pieņemot šā nolikuma 35.4. apakšpunktā minēto lēmumu, papildus šā nolikuma 38. punktā noteiktajam, izsaka priekšlikumu Valsts policijas priekšniekam lemt jautājumu par pārbaudes uzsākšanu par konstatēto pārkāpumu.

40. Komisijas lēmumu paraksta komisijas priekšsēdētājs, tā prombūtnes laikā – komisijas priekšsēdētāja vietnieks.

41. Komisijas lēmumam ir ieteikuma raksturs.

42. Komisijas lēmumu paziņo iesnieguma, sūdzības vai ziņojuma iesniedzējam un personai, kuras, iespējams, izdarīto pārkāpumu vērtēja komisija.

43. Komisijas lēmumu komisijas sēdē klātesošajām personām paziņo komisijas priekšsēdētājs. Ja iesnieguma, sūdzības vai ziņojuma iesniedzējs vai nodarbinātais, kura, iespējams, izdarīto pārkāpumu vērtē komisija, uz komisijas sēdi nav ieradies, komisijas lēmumu šai personai paziņo komisijas sekretārs.

44. Ja saņemts iesnieguma, sūdzības vai ziņojuma iesniedzēja vai nodarbinātā, kura, iespējams, izdarīto pārkāpumu vērtēja komisija, iesniegums ar lūgumu nosūtīt komisijas lēmumu, – komisijas sekretārs izstrādā komisijas lēmuma atvasinājumu noraksta, izraksta vai kopijas veidā un nosūta to iesniedzējam uz iesniegumā norādīto adresi.

Priekšnieks I.Ķuzis

ŠIS DOKUMENTS IR PARAKSTĪTS AR ELEKTRONISKO PARAKSTU UN SATUR LAIKA ZĪMOGU

Žakaite

67829546

solvita.zakaite@vp.gov.lv

Nosūtīšanas uzdevums

VP kanc-list@vp.gov.lv